NRF จ่อปิดดีลซื้อ 2 ร้านค้าอังกฤษ คาดรับรู้รายได้-กำไร Q3
NRF แย้มเตรียมปิดดีลลงทุน 2 ร้านค้าขายสินค้าเอเชียในอังกฤษ คาดแล้วเสร็จพ.ค.นี้ รับรู้รายได้-กำไรไตรมาส 1/66 กางแผนต่อยอดสู่ Omni channels เพิ่มช่องทางขายที่หลากหลาย-เพิ่มโอกาสการแข่งขัน
NRF แย้มเตรียมปิดดีลซื้อ 2 ร้านค้าขายสินค้าเอเชียในอังกฤษ คาดแล้วเสร็จพ.ค.นี้ รับรู้รายได้-กำไรไตรมาส 1/66
3 พ.ค. 2566

นายแดน ปฐมวาณิชย์ ประธานเจ้าหน้าที่บริหาร บริษัท เอ็นอาร์ อินสแตนท์ โปรดิวซ์ จำกัด (มหาชน) หรือ NRF เปิดเผยว่า นับเป็นสัญญาณที่ดีที่บริษัทฯ จะทำการปิดดีลร้านค้าจำหน่ายสินค้าเอเชีย 2 แห่งในสหราชอาณาจักร โดยแห่งแรกตั้งอยู่ในทำเลเชิงยุทธศาสตร์ใจกลาง UK มียอดจำหน่ายสินค้าราว 800 ล้านบาทต่อปี การลงทุนในครั้งนี้จึงมีความมั่นใจเป็นอย่างยิ่ง ซึ่งไม่เพียงแต่เป็นการเพิ่มขีดความสามารถของ NRF แต่ยังเล็งเห็นโอกาสที่จะดันผลิตภัณฑ์ของบริษัท รวมถึงการต่อยอด store brand และการรับผลิตสินค้า อันเป็นอีกหนึ่งความเชี่ยวชาญที่ NRF มีประสบการณ์มาอย่างยาวนาน อีกทั้งดีลนี้เป็นรูปแบบเงินกู้จะแปลงสภาพเป็นหุ้น คาดว่าจะสามารถบันทึกรายได้และกำไรในไตรมาส 3/66 เป็นต้นไป ส่วนร้านค้าแห่งที่ 2 อยู่ในระหว่างการดำเนินการ คาดว่าจะสามารถเปิดเผยอีกครั้งในช่วงเดือนพฤษภาคม 2566 นี้
“การลงทุนในครั้งนี้สอดรับกับกลยุทธ์ Direct to Consumer ที่จะสามารถพัฒนาและต่อยอด เสริมความแข็งแกร่งให้แก่บริษัท โดยเรามีแผนที่จะต่อยอดสู่ Omni channels เพื่อช่องทางการค้าที่หลากหลายและเพิ่มโอกาสทางการแข่งขันให้แก่ผลิตภัณฑ์ภายใต้แบรนด์ของบริษัทในตลาดระดับโลก ขณะเดียวกันยังเป็นช่องทางที่จะสามารถผลักดันสินค้าของเกษตรกรและอุตสาหกรรมการเกษตรอีกด้วย” แดน กล่าวปิดท้าย
ทั้งนี้ NRF ยังคงเป็นอุตสาหกรรมอาหาร ที่ยังดำเนินงานภายใต้วิสัยทัศน์อย่างยั่งยืน คำนึงถึงผู้มีส่วนได้เสียที่เกี่ยวข้องอย่างครบถ้วน และที่สำคัญบริษัทยังคงเดินหน้าพัฒนาการดำเนินธุรกิจ เพื่อรับมือกับการเปลี่ยนแปลงสภาพทางภูมิอากาศอย่างแน่วแน่และมุ่งมั่น